b"\n_START_ARTICLE_\nCorball de roca\n_START_SECTION_\nReproducci\xc3\xb3\n_START_PARAGRAPH_\nAssoleix la maduresa sexual quan arriba als 30 cm aproximadament i es reprodueix entre el mar\xc3\xa7 i l'agost a la mar Mediterr\xc3\xa0nia. \xc3\x89s ov\xc3\xadpar, la posta \xc3\xa9s pel\xc3\xa0gica i, durant la fresa, el mascle emet sons amb la bufeta natat\xc3\xb2ria, els quals ressonen mitjan\xc3\xa7ant els m\xc3\xbasculs emparellats units al peritoneu i a la musculatura caudal.\n_START_SECTION_\nAlimentaci\xc3\xb3\n_START_PARAGRAPH_\nEs nodreix de peixos, crustacis i mol\xc2\xb7luscs. Ocasionalment tamb\xc3\xa9 pot menjar poliquets, equinoderms i, fins i tot, algues.\n_START_SECTION_\nH\xc3\xa0bitat\n_START_PARAGRAPH_\n\xc3\x89s un peix mar\xc3\xad, demersal i de clima subtropical (53\xc2\xb0N-13\xc2\xb0N, 19\xc2\xb0W-42\xc2\xb0E), el qual viu en fons rocallosos i sorrencs costaners, a poca fond\xc3\xa0ria (fins als 200 m) i, sovint, dins les coves i les escletxes de les roques. Tamb\xc3\xa9 \xc3\xa9s present a les praderies de posid\xc3\xb2nia (Posidonia oceanica) i als estuaris.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nEs troba a la mar Mediterr\xc3\xa0nia (incloent-hi la mar Negra) i l'Atl\xc3\xa0ntic oriental (des del Canal de la M\xc3\xa0nega fins a Maurit\xc3\xa0nia i, de vegades tamb\xc3\xa9, el Senegal).\n_START_SECTION_\nCostums\n_START_PARAGRAPH_\n\xc3\x89s gregari i viu formant petits grups sedentaris de 5 a 30 individus. \xc3\x89s m\xc3\xa9s actiu de nit, mentre que de dia se'l pot trobar als encontorns del seu refugi o en les praderies de posid\xc3\xb2nia on es posen bellugant nom\xc3\xa9s llurs cues.\n_START_SECTION_\nLongevitat\n_START_PARAGRAPH_\nLa seua esperan\xc3\xa7a de vida \xc3\xa9s de 21 anys.\n_START_SECTION_\nConfusi\xc3\xb3 amb altres esp\xc3\xa8cies\n_START_PARAGRAPH_\nEs podria confondre amb el corball de fang (Umbrina canariensis), per\xc3\xb2 aquest darrer t\xc3\xa9 un barbill\xc3\xb3 sensorial en el ment\xc3\xb3 mentre que el corball de roca no en t\xc3\xa9. A m\xc3\xa9s, el corball de fang no t\xc3\xa9 la vora blanca tan caracter\xc3\xadstica en les aletes pelvianes i anals.\n_START_SECTION_\n\xc3\x9as comercial\n_START_PARAGRAPH_\nLa seua carn \xc3\xa9s bona i apreciada, i es comercialitza fresca i congelada. A Turquia, els seus ot\xc3\xb2lits s\xc3\xb3n polvoritzats fins a obtenir-ne una pols que \xc3\xa9s emprada com a remei per a les infeccions del tracte urinari.\n_START_SECTION_\nObservacions\n_START_PARAGRAPH_\n\xc3\x89s inofensiu per als humans."